b"\n_START_ARTICLE_\nLuis Herberto Bedoya Giraldo\n_START_SECTION_\nTraject\xc3\xb2ria\n_START_PARAGRAPH_\nBedoya va comen\xc3\xa7ar la seva carrera d\xe2\x80\x99econ\xc3\xb2miques a la Universidad Central de Bogot\xc3\xa1 i es va llicenciar per la Universidad Cat\xc3\xb3lica de Pereira. El 1986 va donar suport al comit\xc3\xa8 organitzador de la Copa Sud-americana Sub-20, que se celebrava a la Universitat de Pereira, i va con\xc3\xa8ixer al president de la Dimayor, Jorge Correa Pastrana, que es convertiria en el padr\xc3\xad de la seva carrera en el m\xc3\xb3n del futbol._NEWLINE_El 1987 va ser contractat com a coordinador dels drets de transmissi\xc3\xb3 dels partits per part de les emissores i encarregat de les acreditacions a la premsa. Dos anys despr\xc3\xa9s, va ser nomenat secretari, despr\xc3\xa9s gerent i finalment el 2002, president de la Dimayor. Al seu c\xc3\xa0rrec van quedar els presidents dels 36 clubs i les 32 lligues de futbol professional colombi\xc3\xa0 i es va guanyar l'autoritat i el respecte per representar-los._NEWLINE_El 2006 va accedir a la presid\xc3\xa8ncia de la Federaci\xc3\xb3 Colombiana de Futbol, c\xc3\xa0rrec que va exercir fins al 2015._NEWLINE_El 2013 va ser elegit vicepresident de la Conmebol i el 2014 va ser nomenat membre del comit\xc3\xa8 executiu de la Fifa.\n_START_SECTION_\nFifagate\n_START_PARAGRAPH_\nEl 3 de desembre de 2015, Luis Bedoya va ser un dels setze acusats addicionals per la just\xc3\xadcia nord-americana en la segona gran relaci\xc3\xb3 d'implicats en el denominat Cas Fifagate. Se l'acusava dels delictes de crim organitzat i conspiraci\xc3\xb3 de frau electr\xc3\xb2nic._NEWLINE_Segons la fiscal general dels EUA, Loretta Lynch, Bedoya seria un dels l\xc3\xadders del denominat grupo de los seis, del que tamb\xc3\xa9 en formaven parts dirigents d'altres federacions sud-americanes com Rafael Esquivel, Manuel Burga, Juan \xc3\x81ngel Napout, Luis Chiriboga i Carlos Alberto Ch\xc3\xa1vez, que exigirien comissions milion\xc3\xa0ries a les empreses Full Play, Torneos, Traffic Group \xc2\xa0i Datisa, per l'adjudicaci\xc3\xb3 dels drets de transmissi\xc3\xb3 televisiva de diversos partits de futbol i tornejos futbol\xc3\xadstics de Llatinoam\xc3\xa8rica._NEWLINE_El 12 de novembre de 2015, Bedoya es va presentar davant la fiscalia nord-americana, va admetre la seva culpabilitat i va acceptar ser colaborador de la just\xc3\xadcia per intentar evitar una futura condemna. Va admetre haver cobrats suborns, va explicar com funcionaven les diverses trames de corrupci\xc3\xb3 i va quedar en llibertat sota fian\xc3\xa7a d\xe2\x80\x99un mili\xc3\xb3 de d\xc3\xb2lars a l\xe2\x80\x99espera de judici. La sent\xc3\xa8ncia esta programada pel 19 d\xe2\x80\x99abril de 2019._NEWLINE_El 6 de maig de 2016, va ser inhabilitat a perpetuitat pel comit\xc3\xa8 d\xe2\x80\x99\xc3\xa8tica de la FIFA per considerar-lo culpable d\xe2\x80\x99haver infringit diversos articles del codi \xc3\xa8tic._NEWLINE_El 19 d'abril de 2019, a petici\xc3\xb3 dels advocats de la defensa de Luis Bedoya, la jutgesa Pamela K.Chen va posposar, per cinquena vegada, la lectura de la sent\xc3\xa8ncia definitiva fins al 25 d'octubre de 2019._NEWLINE_El 7 d'octubre de 2019, l'advocat defensor de Bedoya, Matthew Mayers, va demanar un nou ajornament de la sent\xc3\xa8ncia amb l'argument de l'aparici\xc3\xb3 de noves circumst\xc3\xa0ncies que involucrarien als coacusats del cas. La nova data va quedar fixada per al 17 d'abril de 2020."